Teiknimyndir um EES-samninginn , sem utanríkisráðuneytið hefur að undanförnu birt á samfélagsmiðlarásum sínum , eru liður í kynningu á samningum í tilefni af því að 25 ár eru liðin frá gildistöku hans . Tilgangur þessarar kynningar er að „ stuðla að málefnalegri og uppbyggilegri umræðu um þátttöku Íslands í EES-samstarfinu og ábata bæði almennings og atvinnulífs af þátttökunni . “ Í skriflegu svari utanríkisráðuneytisins við fyrirspurn mbl.is um þessar hressilegu teiknimyndir og ástæðurnar fyrir því að ráðist var í gerð þeirra segir að í skoðanakönnun sem Maskína vann fyrir utanríkisráðuneytið í vor hafi komið fram að þótt meirihluti landsmanna væri hlynntur EES-samstarfinu teldi almenningur sig ekki þekkja nægilega vel til þess . „ Það er því mikilvægt að efla þekkingu á EES-samstarfinu og ábata bæði almennings og atvinnulífs af því , ekki síst þau fjölbreyttu tækifæri sem samningurinn skapar mismunandi þjóðfélagshópum . Í því skyni var ráðist í kynningu á samfélagsmiðlum sem þorri Íslendinga notar daglega , ekki síst ungt fólk , “ segir í svari ráðuneytisins , en einnig hefur verið staðið fyrir málstofum um EES-samstarfið í samstarfi við háskólasamfélagið og hagsmunaaðila og ný upplýsingaveita ( ees.is ) opnuð á Stjórnarráðsvefnum . Í svarinu segir einnig að kynningin sé í samræmi við tillögur í skýrslunni „ Gengið til góðs “ um bætta framkvæmd EES-samningsins , ríkisstjórnin hafi verið upplýst um kynningaráætlun og efnið unnið í samráði við fagráðuneyti . Kostnaðurinn rúmar 3,2 milljónir króna Samkvæmt svari utanríkisráðuneytisins var tilboða leitað til þriggja fyrirtækja um að annast framleiðslu og umsjón með dreifingu myndbandanna . Hugsmiðjan átti lægsta tilboðið , en það hljóðaði upp á 3.217.180 kr. að meðtöldum virðisaukaskatti . Við það bætist svo dreifingarkostnaðurinn , sem var orðinn 442 þúsund krónur er svar barst frá ráðuneytinu í gær . Myndböndunum hefur verið dreift með keyptum auglýsingum á samfélagsmiðlum á borð við Facebook og Instagram . „ Hugsmiðjunni var falið það hlutverk að hámarka dreifingu en halda kostnaði í lágmarki . Sé horft til birtinga og áhorfs má gera ráð fyrir að um helmingur Íslendinga hafi nú séð eitthvert myndbandanna sem hafa samtals birst tæplega milljón sinnum á samfélagsmiðlum , “ segir í svari ráðuneytisins . Heimssýn mótmælir framsetningunni Myndböndin hafa ekki verið óumdeild . Í athugasemdum á Facebook-síðu ráðuneytisins , þar sem myndböndin birtast , lýsa netverjar skoðun sinni . Sumir eru jákvæðir í þeirra garð , en aðrir neikvæðir , eins og gengur og gerist . Heimssýn , samtök sjálfstæðissinna í Evrópumálum , sendu frá sér yfirlýsingu vegna þessara myndbanda um helgina . Þar eru myndböndin sögð „ undarleg “ og segja samtökin að „ vafamál “ sé hvort rétt sé að greitt sé úr ríkissjóði fyrir það sem í þeim kemur fram . „ Í myndböndunum er fjallað um margt sem flestir telja jákvætt , svo sem sjúkratryggingar , nám í útlöndum , verslun við önnur Evrópulönd , öryggiskröfur , greiðslumiðlun , vinnuvernd og umhverfismál svo nokkuð sé nefnt . Ýmist er sagt berum orðum , eða gefið sterklega í skyn , að mál þessi , og fleiri , væru í ólestri ef ekki væri EES-samningur . Flestir sem til þekkja gera sér grein fyrir að engin ástæða er til að ætla að svo væri , en svo virðist sem myndböndunum sé ætlað að ná til þeirra sem þekkja síður til , í því skyni að sannfæra þá um að EES-samningurinn sé upphaf og endir flestra hluta , þó svo ekkert hafi komið fram sem bendi til að svo sé , “ segir í yfirlýsingu Heimssýnar , sem telja myndböndin ekki til þess fallin að vera framlag í skynsamlega umræðu um „ raunverulega kosti og galla EES-samningsins og þá valkosti sem við hann kunna að vera . “